## La Generalitat i l’FVMP participen a Utiel en una jornada que busca millorar la protecció de les víctimes d’ocupació il·legal

*** Nuria Martínez assegura que “l’ocupació és un delicte que vulnera drets fonamentals, però, sobretot, atempta contra la dignitat de les persones”
* La Conselleria de Justícia ha format el personal de la xarxa d’OAVD per a dotar-los de ferramentes més tècniques i actualitzades en matèria d’ocupació il·legal**

La Generalitat, mitjançant la Conselleria de Justícia i Administració Pública, i la Federació Valenciana de Municipis i Províncies (FVMP) han participat en la jornada ‘Víctimes de l’ocupació de vivendes’ en el municipi d’Utiel. Una trobada ideada per a continuar enfortint la protecció de les víctimes d’ocupació i la coordinació entre institucions, professionals i cossos de seguretat.

“L’ocupació és un delicte que vulnera drets fonamentals, però, sobretot, atempta contra la dignitat de les persones. I per això, des de la Generalitat, volem reiterar un missatge ferm en el qual recordem que les persones afectades per l’ocupació de les seues vivendes són víctimes, i han de ser tractades com a tals, amb tota l’atenció, el respecte i l’acompanyament que mereixen”, defén la titular de Justícia.

“Especialment amb els qui es troben en situacions de més vulnerabilitat com les persones majors, amb discapacitat, famílies amb menors o en dificultats econòmiques. Cap persona que haja perdut la seua llar ha de sentir-se sola o desemparada”, assenyala Martínez.

Esta jornada, exemple de cooperació entre administracions, s’ha concebut com una oportunitat per a compartir coneixements, millorar la resposta pública i reafirmar el compromís de les entitats organitzadores i col·laboradores amb la justícia i la convivència.

Durant l’última dècada, l’ocupació il·legal de vivendes ha crescut en la Comunitat Valenciana. Segons dades publicades en el Portal Estadístic de Criminalitat del Ministeri de l’Interior, les denúncies per ocupació en la Comunitat Valenciana van augmentar en 2024 un 7,7 %, respecte a l’any anterior.

“No es tracta només d’un conflicte legal o administratiu, sinó d’una realitat que colpeja de ple l’estabilitat i la seguretat de moltes famílies. Darrere de cada cas hi ha una història personal, una llar perduda, una vida interrompuda, una sensació d’impotència que no podem ignorar”, remarca la consellera.

**OAVD: un servici d’orientació i acompanyament**

Per a atendre estes situacions, la Generalitat disposa d’una xarxa sòlida i pròxima: les oficines d’assistència a les víctimes del delicte (OAVD). Estes 37 oficines, presents en tot el territori valencià, oferixen un servici públic gratuït i especialitzat que combina assessorament jurídic, atenció psicològica i suport social.

“Són espais de confiança i protecció, a on les víctimes reben orientació, acompanyament i una atenció integral adaptada a les seues necessitats”, ha explicat la consellera.

Esta tasca requerix equips professionals ben formats i coordinats. Per això, la Conselleria de Justícia i Administració Pública ha reforçat la formació dels equips de la Xarxa OAVD, en col·laboració amb les universitats de la Comunitat Valenciana, per a dotar-los de ferramentes més tècniques i actualitzades en matèria d’ocupació il·legal.

“Som conscients que una atenció eficaç només és possible quan es combina el coneixement amb la sensibilitat humana”, assenyala Nuria Martínez.

Fecha: 13/11/2025